title: Provedbena odluka Komisije (EU) 2017/888 оd 22. svibnja 2017. o izmjeni Odluke 2003/467/EZ u pogledu statusa talijanske regije Umbria kao područja službeno slobodnog od tuberkuloze i statusa Poljske kao područja službeno slobodnog od enzootske leukoze goveda, o izmjeni Odluke 2004/558/EZ u pogledu statusa Njemačke kao područja službeno slobodnog od zaraznog goveđeg rinotraheitisa te o izmjeni Odluke 2008/185/EZ u pogledu statusa određenih regija Poljske kao područja službeno slobodnih od bolesti Aujeszkoga i odobrenju programa iskorjenjivanja bolesti Aujeszkoga za talijansku regiju Veneto (priopćeno pod brojem dokumenta C(2017) 3239) (Tekst značajan za EGP. )

text:
               24.5.2017

               HR

               Službeni list Europske unije

               L 135/27

         PROVEDBENA ODLUKA KOMISIJE (EU) 2017/888
   оd 22. svibnja 2017.
   o izmjeni Odluke 2003/467/EZ u pogledu statusa talijanske regije Umbria kao područja službeno slobodnog od tuberkuloze i statusa Poljske kao područja službeno slobodnog od enzootske leukoze goveda, o izmjeni Odluke 2004/558/EZ u pogledu statusa Njemačke kao područja službeno slobodnog od zaraznog goveđeg rinotraheitisa te o izmjeni Odluke 2008/185/EZ u pogledu statusa određenih regija Poljske kao područja službeno slobodnih od bolesti Aujeszkoga i odobrenju programa iskorjenjivanja bolesti Aujeszkoga za talijansku regiju Veneto

         (priopćeno pod brojem dokumenta C(2017) 3239)

   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 64/432/EEZ od 26. lipnja 1964. o zdravstvenim problemima životinja koji utječu na trgovinu govedima i svinjama (1) unutar Zajednice, a posebno njezin članak 9. stavak 2. i članak 10. stavak 2. te Prilog A.I. stavak 4. i Prilog D odjeljak E poglavlje I.,
   budući da:

               (1)

               Direktivom 64/432/EEZ utvrđena su pravila za trgovinu govedima i svinjama unutar Unije i uvjeti uz koje je državu članicu ili njezinu regiju moguće službeno proglasiti slobodnom od tuberkuloze ili slobodnom od enzootske leukoze goveda u pogledu stadā goveda.

               (2)

               Odlukom Komisije 2003/467/EZ (2) utvrđeno je da su regije država članica iz Priloga I. poglavlja 2. te Odluke službeno proglašene slobodnima od tuberkuloze u pogledu stadā goveda. Italija je Komisiji dostavila dokumentaciju kojom se potvrđuje da regija Umbrija ispunjava uvjete navedene u Direktivi 64/432/EEZ za priznavanje statusa regije službeno slobodne od tuberkuloze u pogledu stadā goveda. Stoga bi regiju Umbrija trebalo uvrstiti u Prilog I. poglavlje 2. Odluke 2003/467/EZ. Prilog I. Odluci 2003/467/EZ trebalo bi stoga na odgovarajući način izmijeniti.

               (3)

               Osim toga, Odlukom Komisije 2003/467/EZ utvrđeno je da su države članice i njihove regije navedene u Prilogu III. poglavlju 1.odnosno poglavlju 2. te Odluke proglašene službeno slobodnima od enzootske leukoze goveda u pogledu stadā goveda. Sve regije Poljske, osim devet kotara (powiaty) unutar Zapadnopomeranskog vojvodstva, trenutačno su navedene u toj Odluci kao regije službeno slobodne od enzootske leukoze goveda. Poljska je Komisiji dostavila dokumentaciju kojom se potvrđuje da tih preostalih devet kotara (powiaty) ispunjava uvjete navedene u Direktivi 64/432/EEZ za priznavanje statusa regije službeno slobodne od enzootske leukoze goveda u pogledu stadā goveda. Poljska je stoga zatražila da se čitavo njezino državno područje prizna kao službeno slobodno od enzootske leukoze goveda.

               (4)

               Stoga bi Poljsku trebalo navesti u Prilogu III. poglavlju 1. Odluke 2003/467/EZ kao državu članicu službeno slobodnu od enzootske leukoze goveda, a unos za tu državu članicu u poglavlju 2. tog Priloga trebalo bi izbrisati. Prilog III. Odluci 2003/467/EZ trebalo bi stoga na odgovarajući način izmijeniti.

               (5)

               Člankom 9. Direktive 64/432/EEZ utvrđeno je da država članica koja je uvela obvezni nacionalni program kontrole za zarazni goveđi rinotraheitis ili bolest Aujeszkoga može svoj program podnijeti Komisiji na odobrenje. Njime je utvrđeno i da se u trgovini govedima ili svinjama unutar Unije mogu zahtijevati dodatna jamstva.

               (6)

               Člankom 10. Direktive 64/432/EEZ utvrđeno je da država članica, kada smatra da je njezino državno područje, ili dio njezina državnog područja, slobodno od zaraznog goveđeg rinotraheitisa ili bolesti Aujeszkoga, Komisiji dostavlja odgovarajuću popratnu dokumentaciju. Njime je utvrđeno i da se u trgovini govedima ili svinjama unutar Unije mogu zahtijevati dodatna jamstva.

               (7)

               Odlukom Komisije 2004/558/EZ (3) odobreni su programi za kontrolu i iskorjenjivanje zaraznog goveđeg rinotraheitisa uzrokovanog goveđim herpes-virusom tipa 1 (GHV1) koje su predložile države članice navedene u njezinu Prilogu I. za regije tih država članica navedene u tom Prilogu, a na koje se primjenjuju dodatna jamstva za zarazni goveđi rinotraheitis u skladu s člankom 9. Direktive 64/432/EEZ. Osim toga, u Prilogu II. Odluci 2004/558/EZ navedene su regije država članica koje se smatraju slobodnima od virusa GHV1 i na koje se primjenjuju dodatna jamstva za zarazni goveđi rinotraheitis u skladu s člankom 10. Direktive 64/432/EEZ.

               (8)

               Upravna područja Köln i Düsseldorf njemačke savezne države Sjeverna Rajna-Vestfalija trenutačno su navedena u Prilogu I. Odluci 2004/558/EZ. Ta dva područja zadnja su dva područja Njemačke koja još nisu priznata kao slobodna od virusa GHV1.

               (9)

               Njemačka je sada Komisiji dostavila popratnu dokumentaciju na temelju koje bi se upravna područja Köln i Düsseldorf trebala smatrati slobodnima od virusa GHV1. U skladu s tim Njemačka je zatražila da se čitavo njezino državno područje prizna kao službeno slobodno od virusa GHV1 i da se na njega primjenjuju dodatna jamstva za zarazni goveđi rinotraheitis u skladu s člankom 10. Direktive 64/432/EEZ.

               (10)

               Slijedom evaluacije popratne dokumentacije koju je dostavila Njemačka, upravna područja Köln i Düsseldorf ne bi više trebala biti navedena u Prilogu I. Odluci 2004/558/EZ, a unos za Njemačku u Prilogu II. toj Odluci trebalo bi izmijeniti tako da obuhvaća sve regije te države članice. Priloge I. i II. Odluci 2004/558/EZ trebalo bi stoga na odgovarajući način izmijeniti.

               (11)

               Odlukom Komisije 2008/185/EZ (4) utvrđena su dodatna jamstva u pogledu premještanja svinja među državama članicama. Ta su jamstva povezana s razvrstavanjem država članica u skladu s njihovim statusom u pogledu bolesti Aujeszkoga. U Prilogu I. Odluci 2008/185/EZ navedene su države članice ili njihove regije koje su slobodne od bolesti Aujeszkoga i u kojima je cijepljenje zabranjeno, a u Prilogu II. toj Odluci navedene su države članice ili njihove regije u kojima se provode odobreni nacionalni programi kontrole za iskorjenjivanje bolesti Aujeszkoga.

               (12)

               Italija je Komisiji dostavila popratnu dokumentaciju za odobrenje njezina nacionalnog programa kontrole za iskorjenjivanje bolesti Aujeszkoga za regiju Veneto te za navođenje te regije u Prilogu II. Odluci 2008/185/EZ. Slijedom evaluacije te popratne dokumentacije, regija Veneto trebala bi biti navedena u Prilogu II. Odluci 2008/185/EZ. Prilog II. Odluci 2008/185/EZ trebalo bi stoga na odgovarajući način izmijeniti.

               (13)

               Čitavo državno područje Poljske trenutačno je navedeno u Prilogu II Odluci 2008/185/EZ. Poljska je Komisiji sada dostavila popratnu dokumentaciju na temelju koje bi se njezine regije augustowski, białostocki, Białystok, bielski, hajnowski, moniecki, sejneński, siemiatycki, sokólski, suwalski i Suwałki trebale smatrati slobodnima od bolesti Aujeszkoga, i na temelju koje bi te regije trebale biti navedene u Prilogu I. Odluci 2008/185/EZ. Slijedom evaluacije te popratne dokumentacije te regije više ne bi trebale biti navedene u Prilogu II. Odluci 2008/185/EZ, već bi ih umjesto toga trebalo uvrstiti u Prilog I. toj Odluci. Priloge I. i II. Odluci 2008/185/EZ trebalo bi stoga na odgovarajući način izmijeniti.

               (14)

               Odluke 2003/467/EZ, 2004/558/EZ i 2008/185/EZ trebalo bi stoga na odgovarajući način izmijeniti.

               (15)

               Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,

         DONIJELA JE OVU ODLUKU:
   Članak 1.
   Prilozi I. i III. Odluci 2003/467/EZ mijenjaju se u skladu s Prilogom I. ovoj Odluci.
   Članak 2.
   Prilozi I. i II. Odluci 2004/558/EZ mijenjaju se u skladu s Prilogom II. ovoj Odluci.
   Članak 3.
   Prilozi I. i II. Odluci 2008/185/EZ mijenjaju se u skladu s Prilogom III. ovoj Odluci.
   Članak 4.
   Ova je Odluka upućena državama članicama.

      Sastavljeno u Bruxellesu 22. svibnja 2017.

            Za Komisiju

         Vytenis ANDRIUKAITIS

            Član Komisije

      (1)  SL 121, 29.7.1964., str. 1977/64.

      (2)  Odluka Komisije 2003/467/EZ od 23. lipnja 2003. o uvođenju službenog statusa slobodnog od tuberkuloze, bruceloze i enzootske leukoze goveda nekim državama članicama i regijama država članica u pogledu stada goveda (SL L 156, 25.6.2003., str. 74.).

      (3)  Odluka Komisije 2004/558/EZ od 15. srpnja 2004. o provedbi Direktive Vijeća 64/432/EEZ u odnosu na dodatna jamstva za trgovinu govedima unutar Zajednice u pogledu zaraznog goveđeg rinotraheitisa i odobrenju programa iskorjenjivanja koji su predstavile određene države članice (SL L 249, 23.7.2004., str. 20.).

      (4)  Odluka Komisije 2008/185/EZ od 21. veljače 2008. o dodatnim jamstvima u trgovini svinjama unutar Zajednice vezano uz bolest Aujeszkoga i kriterijima za dostavu informacija o toj bolesti (SL L 59, 4.3.2008., str. 19.).

      PRILOG I.
      Prilozi I. i III. Odluci 2003/467/EZ mijenjaju se kako slijedi:

                  1.

                  U Prilogu I. u poglavlju 2. unos za Italiju zamjenjuje se sljedećim:
                  „U Italiji:

                              —

                              regija Abruzzo: pokrajina Pescara,

                              —

                              pokrajina Bolzano,

                              —

                              regija Emilia-Romagna,

                              —

                              regija Furlanija-Julijska krajina

                              —

                              regija Lacij: pokrajine Rieti, Viterbo,

                              —

                              regija Ligurija,

                              —

                              regija Lombardija,

                              —

                              regija Marche: pokrajine Ancona, Ascoli Piceno, Fermo, Pesaro-Urbino,

                              —

                              regija Pijemont,

                              —

                              regija Sardinija: pokrajine Cagliari, Medio-Campidano, Ogliastra, Olbia-Tempio, Oristano,

                              —

                              regija Toskana,

                              —

                              pokrajina Trento,

                              —

                              regija Umbrija,

                              —

                              regija Veneto.”

                  2.

                  Prilog III. mijenja se kako slijedi:

                              (a)

                              poglavlje 1. zamjenjuje se sljedećim:

                                 „POGLAVLJE 1.

                                 Države članice službeno slobodne od enzootske leukoze goveda

                                          Oznaka ISO

                                          Država članica

                                          BE

                                          Belgija

                                          CZ

                                          Češka

                                          DK

                                          Danska

                                          DE

                                          Njemačka

                                          EE

                                          Estonija

                                          IE

                                          Irska

                                          ES

                                          Španjolska

                                          CY

                                          Cipar

                                          LV

                                          Latvija

                                          LT

                                          Litva

                                          LU

                                          Luksemburg

                                          NL

                                          Nizozemska

                                          AT

                                          Austrija

                                          PL

                                          Poljska

                                          SI

                                          Slovenija

                                          SK

                                          Slovačka

                                          FI

                                          Finska

                                          SE

                                          Švedska

                                          UK

                                          Ujedinjena Kraljevina”

                              (b)

                              u poglavlju 2. čitav unos za Poljsku briše se.

      PRILOG II.
      Prilozi I. i II. Odluci 2004/558/EZ zamjenjuju se sljedećim:
      „
            PRILOG I.

                        Države članice

                        Regije država članica na koje se primjenjuju dodatna jamstva za zarazni goveđi rinotraheitis u skladu s člankom 9. Direktive 64/432/EEZ

                        Belgija

                        Sve regije

                        Češka

                        Sve regije

                        Italija

                        Regija Furlanija-Julijska krajina
                        Autonomna pokrajina Trentino

                        Luksemburg

                        Sve regije

            PRILOG II.

                        Države članice

                        Regije država članica na koje se primjenjuju dodatna jamstva za zarazni goveđi rinotraheitis u skladu s člankom 10. Direktive 64/432/EEZ

                        Danska

                        Sve regije

                        Njemačka

                        Sve regije

                        Italija

                        Regija Valle d'Aosta
                        Autonomna pokrajina Bolzano

                        Austrija

                        Sve regije

                        Finska

                        Sve regije

                        Švedska

                        Sve regije

                        Ujedinjena Kraljevina

                        Jersey

                  ”

      PRILOG III.
      Prilozi I. i II. Odluci 2008/185/EZ zamjenjuju se sljedećim:
      „
            PRILOG I.

               Države članice ili njihove regije koje su slobodne od bolesti Aujeszkoga i u kojima je cijepljenje zabranjeno

                        Oznaka ISO

                        Država članica

                        Regije

                        BE

                        Belgija

                        Sve regije

                        CZ

                        Češka

                        Sve regije

                        DK

                        Danska

                        Sve regije

                        DE

                        Njemačka

                        Sve regije

                        IE

                        Irska

                        Sve regije

                        FR

                        Francuska

                        Departmani Ain, Aisne, Allier, Alpes-de-Haute-Provence, Alpes-Maritimes, Ardèche, Ardennes, Ariège, Aube, Aude, Aveyron, Bas-Rhin, Bouches-du-Rhône, Calvados, Cantal, Charente, Charente-Maritime, Cher, Corrèze, Côte-d'Or, Côtes-d'Armor, Creuse, Deux-Sèvres, Dordogne, Doubs, Drôme, Essonne, Eure, Eure-et-Loir, Finistère, Gard, Gers, Gironde, Hautes-Alpes, Hauts-de-Seine, Haute Garonne, Haute-Loire, Haute-Marne, Hautes-Pyrénées, Haut-Rhin, Haute-Saône, Haute-Savoie, Haute-Vienne, Hérault, Indre, Ille-et-Vilaine, Indre-et-Loire, Isère, Jura, Landes, Loire, Loire-Atlantique, Loir-et-Cher, Loiret, Lot, Lot-et-Garonne, Lozère, Maine-et-Loire, Manche, Marne, Mayenne, Meurthe-et-Moselle, Meuse, Morbihan, Moselle, Nièvre, Nord, Oise, Orne, Pariz, Pas-de-Calais, Pyrénées-Atlantiques, Pyrénées-Orientales, Puy-de-Dôme, Réunion, Rhône, Sarthe, Saône-et-Loire, Savoie, Seine-et-Marne, Seine-Maritime, Seine-Saint-Denis, Somme, Tarn, Tarn-et-Garonne, Territoire de Belfort, Val-de-Marne, Val-d'Oise, Var, Vaucluse, Vendée, Vienne, Vosges, Yonne, Yvelines

                        IT

                        Italija

                        Autonomna pokrajina Bolzano

                        CY

                        Cipar

                        Sve regije

                        LU

                        Luksemburg

                        Sve regije

                        HU

                        Mađarska

                        Sve regije

                        NL

                        Nizozemska

                        Sve regije

                        AT

                        Austrija

                        Sve regije

                        PL

                        Poljska

                        U Podlaskom vojvodstvu sljedeći kotari (powiaty): augustowski, białostocki, Białystok, bielski, hajnowski, moniecki, sejneński, siemiatycki, sokólski, suwalski, Suwałki

                        SI

                        Slovenija

                        Sve regije

                        SK

                        Slovačka

                        Sve regije

                        FI

                        Finska

                        Sve regije

                        SE

                        Švedska

                        Sve regije

                        UK

                        Ujedinjena Kraljevina

                        Sve regije

            PRILOG II.

               Države članice ili njihove regije u kojima se provode odobreni nacionalni programi kontrole za iskorjenjivanje bolesti Aujeszkoga

                        Oznaka ISO

                        Država članica

                        Regije

                        ES

                        Španjolska

                        Sve regije

                        IT

                        Italija

                        Regija Furlanija-Julijska krajina
                        Regija Veneto

                        LT

                        Litva

                        Sve regije

                        PL

                        Poljska

                        Donjošlesko vojvodstvo: svi kotari;
                        Kujavsko-pomeransko vojvodstvo: svi kotari;
                        Lublinsko vojvodstvo: svi kotari;
                        Lubusko vojvodstvo: svi kotari;
                        Vojvodstvo Lodz: svi kotari;
                        Malopoljsko vojvodstvo: svi kotari;
                        Mazovjecko vojvodstvo: svi kotari;
                        Opolsko vojvodstvo: svi kotari;
                        Potkarpatsko vojvodstvo: svi kotari;
                        u Podlaskom vojvodstvu sljedeći kotari: grajewski, kolneński, łomżyński, Łomża, wysokomazowiecki, zambrowski;
                        Pomeransko vojvodstvo: svi kotari;
                        Šlesko vojvodstvo: svi kotari;
                        Svetokriško vojvodstvo: svi kotari;
                        Varminsko-mazursko vojvodstvo: svi kotari;
                        Velikopoljsko vojvodstvo: svi kotari;
                        Zapadnopomeransko vojvodstvo: svi kotari.

                  ”


title: Provedbena odluka Komisije 2017/802 оd 10. svibnja 2017. o neodobrenju PHMB-a (1600; 1.8) kao postojeće aktivne tvari za uporabu u biocidnim proizvodima vrste 5 (Tekst značajan za EGP. )

text:
               11.5.2017

               HR

               Službeni list Europske unije

               L 120/29

         PROVEDBENA ODLUKA KOMISIJE 2017/802
   оd 10. svibnja 2017.
   o neodobrenju PHMB-a (1600; 1.8) kao postojeće aktivne tvari za uporabu u biocidnim proizvodima vrste 5
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 89. stavak 1. treći podstavak,
   budući da:

               (1)

               Delegiranom uredbom Komisije (EU) br. 1062/2014 (2) utvrđen je popis postojećih aktivnih tvari koje treba ocijeniti radi njihova mogućeg odobrenja za uporabu u biocidnim proizvodima. Na tom se popisu nalazi i PHMB (1600; 1.8).

               (2)

               PHMB (1600; 1.8) ocijenjen je za uporabu u proizvodima vrste 5, „Dezinfekcijska sredstva za pitku vodu”, kako je utvrđena u Prilogu V. Uredbi (EU) br. 528/2012.

               (3)

               Francuska je imenovana nadležnim ocjenjivačkim tijelom te je 23. studenoga 2015. podnijela izvješće o ocjeni, zajedno sa svojim preporukama.

               (4)

               U skladu s člankom 7. stavkom 2. Delegirane uredbe (EU) br. 1062/2014 Odbor za biocidne proizvode 12. listopada 2016. sastavio je mišljenje Europske agencije za kemikalije, uzimajući u obzir zaključke nadležnog ocjenjivačkog tijela.

               (5)

               U skladu s tim mišljenjem ne može se očekivati da će biocidni proizvodi vrste 5 koji sadržavaju PHMB (1600; 1.8) ispuniti zahtjeve iz članka 19. stavka 1. točke (b) Uredbe (EU) br. 528/2012. Za tu vrstu proizvoda scenariji koji su ocijenjeni u procjenama rizika za okoliš pokazali su neprihvatljive rizike.

               (6)

               Stoga nije primjereno odobriti uporabu aktivne tvari PHMB (1600; 1.8) u biocidnim proizvodima vrste 5.

               (7)

               Mjere predviđene ovom Odlukom u skladu su s mišljenjem Stalnog odbora za biocidne proizvode,

         DONIJELA JE OVU ODLUKU:
   Članak 1.
   PHMB (1600; 1.8) (EZ br.: nije primjenjivo, CAS br. 27083-27-8 i 32289-58-0) ne odobrava se kao aktivna tvar za uporabu u biocidnim proizvodima vrste 5.
   Članak 2.
   Ova Odluka stupa na snagu dvadesetog dana od dana objave u Službenom listu Europske unije.

      Sastavljeno u Bruxellesu 10. svibnja 2017.

            Za Komisiju

            Predsjednik

         Jean-Claude JUNCKER

      (1)  SL L 167, 27.6.2012., str. 1.

      (2)  Delegirana uredba Komisije (EU) br. 1062/2014 оd 4. kolovoza 2014. o programu rada za sustavni pregled svih postojećih aktivnih tvari sadržanih u biocidnim proizvodima iz Uredbe (EU) br. 528/2012 Europskog parlamenta i Vijeća (SL L 294, 10.10.2014., str. 1.).


title: Provedbena odluka Komisije (EU) 2015/1377 оd 7. kolovoza 2015. o mjeri zabrane stavljanja na tržište dvaju strojeva za rezanje i cijepanje ogrjevnog drva proizvođača Bonnet AB koju je poduzela Švedska u skladu s Direktivom 2006/42/EZ Europskog parlamenta i Vijeća (priopćeno pod brojem dokumenta C(2015) 5412) (Tekst značajan za EGP)

text:
               11.8.2015

               HR

               Službeni list Europske unije

               L 212/37

         PROVEDBENA ODLUKA KOMISIJE (EU) 2015/1377
   оd 7. kolovoza 2015.
   o mjeri zabrane stavljanja na tržište dvaju strojeva za rezanje i cijepanje ogrjevnog drva proizvođača Bonnet AB koju je poduzela Švedska u skladu s Direktivom 2006/42/EZ Europskog parlamenta i Vijeća

         (priopćeno pod brojem dokumenta C(2015) 5412)

   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2006/42/EZ Europskog parlamenta i Vijeća od 17. svibnja 2006. o strojevima o izmjeni Direktive 95/16/EZ (1), a posebno njezin članak 11. stavak 3.,
   budući da:

               (1)

               U skladu s postupkom utvrđenom u članku 11. stavku 2. Direktive 2006/42/EZ, Švedska je obavijestila Komisiju o mjeri zabrane stavljanja na tržište strojeva za rezanje i cijepanje ogrjevnog drva modela Bonnetklippen i Brännhultsklippen proizvođača Bonnet AB, Surgatan, SE-602 28 Norrköping, Švedska.

               (2)

               Ti strojevi za rezanje i cijepanje ogrjevnog drva nose oznaku CE u skladu s Direktivom 2006/42/EZ.

               (3)

               Obrazloženje provođenja mjere jest neusklađenost spomenutih strojeva za rezanje i cijepanje ogrjevnog drva s temeljnim zdravstvenim i sigurnosnim zahtjevima iz točaka 1.1.2. i 1.3.7. Priloga I. Direktivi 2006/42/EZ u pogledu načela objedinjene sigurnosti te rizika povezanih s pokretnim dijelovima. Točnije, strojevi nisu opremljeni štitnicima ili drugim zaštitnim uređajima za zaštitu od rizika izazvanih pokretnim dijelovima, a opasna područja dostupna su tijekom rukovanja strojevima.

               (4)

               Švedska je obavijestila proizvođača o nedostacima. Proizvođač je poduzeo potrebne mjere za uklanjanje neusklađenih proizvoda s tržišta.

               (5)

               Na temelju dokaza koje je dostavila Švedska utvrđeno je da strojevi za rezanje i cijepanje ogrjevnog drva modela Bonnetklippen i Brännhultsklippen proizvođača Bonnet AB, Surgatan, SE-602 28 Norrköping, Švedska, ne ispunjavaju temeljne zdravstvene i sigurnosne zahtjeve iz Direktive 2006/42/EZ, zbog čega postoji ozbiljna opasnost od ozljeda korisnika. Stoga je mjeru koju je poduzela Švedska primjereno smatrati opravdanom,

         DONIJELA JE OVU ODLUKU:
   Članak 1.
   Potvrđuje se opravdanost mjere koju je poduzela Švedska za zabranu stavljanja na tržište strojeva za rezanje i cijepanje ogrjevnog drva modela Bonnetklippen and Brännhultsklippen proizvođača Bonnet AB, Surgatan, SE-602 28 Norrköping, Švedska.
   Članak 2.
   Ova je Odluka upućena državama članicama.

      Sastavljeno u Bruxellesu 7. kolovoza 2015.

            Za Komisiju

         Elżbieta BIEŃKOWSKA

            Članica Komisije

      (1)  SL L 157, 9.6.2006., str. 24.


title: Provedbena Odluka Vijeća 2013/409/ZVSP od 30. srpnja 2013. o provedbi Odluke 2011/72/ZVSP o mjerama ograničavanja protiv određenih osoba i subjekata s obzirom na stanje u Tunisu

text:
               31.7.2013

               HR

               Službeni list Europske unije

               L 204/44

         PROVEDBENA ODLUKA VIJEĆA 2013/409/ZVSP
   od 30. srpnja 2013.
   o provedbi Odluke 2011/72/ZVSP o mjerama ograničavanja protiv određenih osoba i subjekata s obzirom na stanje u Tunisu
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 31. stavak 2.,
   uzimajući u obzir Odluku Vijeća 2011/72/ZVSP od 31. siječnja 2011. o mjerama ograničavanja protiv određenih osoba i subjekata s obzirom na stanje u Tunisu (1), a posebno njezin članak 2. stavak 1.,
   budući da:

               (1)

               Vijeće je 31. siječnja 2011. donijelo Odluku 2011/72/ZVSP.

               (2)

               Unosi za tri osobe na popisu osoba i subjekata utvrđenom u Prilogu Odluci 2011/72/ZVSP trebali bi se zamijeniti te bi trebalo pružiti nova obrazloženja razlogâ zbog kojih su te osobe navedene u Prilogu.

               (3)

               Prilog Odluci 2011/72/ZVSP trebalo bi izmijeniti u skladu s navedenim,

         DONIJELO JE OVU ODLUKU:
   Članak 1.
   Prilog Odluci 2011/72/ZVSP mijenja se kako je navedeno u Prilogu ovoj Odluci.
   Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 30. srpnja 2013.

            Za Vijeće

            Predsjednik

         L. LINKEVIČIUS

      (1)  SL L 28, 2.2.2011., str. 62.

      PRILOG
      Unosi za osobe na popisu osoba i subjekata utvrđenom u Prilogu Odluci 2011/72/ZVSP, navedeni u nastavku, zamjenjuju se sljedećim unosima:

                  Imena

                  Identifikacijski podaci

                  Razlozi

                  1.

                  Mohamed Ben Moncef Ben Mohamed TRABELSI

                  Tunižanin, rođen u Sabhi, Libija, 7. siječnja 1980., sin Yamine SOUIEI, generalni direktor, oženjen Inès LEJRI, s boravištem na adresi Résidence de l’Étoile du Nord - suite B - 7th floor - apt. No 25 - Centre urbain du nord - Cité El Khadra - Tunis, osobna iskaznica br. 04524472.

                  Osoba je predmet pravosudne istrage koju provode tuniska državna tijela zbog suučesništva u zloporabi položaja javnog dužnosnika (u ovom slučaju bivšeg glavnog izvršnog direktora Société Tunisienne de Banque i bivšeg glavnog izvršnog direktora Banque Nationale Agricole) s namjerom postizanja neopravdane prednosti za treću osobu te zbog nanošenja štete upravnom tijelu.

                  2.

                  Fahd Mohamed Sakher Ben Moncef Ben Mohamed Hfaiez MATERI

                  Tunižanin, rođen u Tunisu 2. prosinca 1981., sin Naïme BOUTIBA, oženjen Nesrine BEN ALI, osobna iskaznica br. 04682068.

                  Osoba je predmet pravosudne istrage koju provode tuniska državna tijela zbog zloporabe utjecaja na javnog dužnosnika (bivšeg predsjednika Bena Alija) s namjerom izravnog ili neizravnog pridobivanja prednosti za drugu osobu, suučesništvo u zloporabi položaja javnog dužnosnika (bivšeg predsjednika Bena Alija) s namjerom postizanja neopravdane prednosti za treću osobu i zbog nanošenja štete upravnom tijelu te zbog suučesništva u pronevjeri javnih financijskih sredstava Tunisa javnog dužnosnika (bivšeg predsjednika Bena Alija).

                  3.

                  Mohamed Slim Ben Mohamed Hassen Ben Salah CHIBOUB

                  Tunižanin, rođen 13. siječnja 1959., sin Leïle CHAIBI, oženjen Dorsaf BEN ALI, glavni izvršni direktor, s boravištem na adresi rue du Jardin - Sidi Bousaid - Tunis, osobna iskaznica br. 00400688.

                  Osoba je predmet pravosudne istrage koju provode tuniska državna tijela zbog zloporabe utjecaja na javnog dužnosnika (u ovom slučaju na bivšeg predsjednika Bena Alija) s namjerom izravnog ili neizravnog postizanja prednosti u korist treće osobe te zbog suučesništva u zloporabi položaja javnog dužnosnika s namjerom postizanja neopravdane prednosti za treću osobu te zbog nanošenja štete upravnom tijelu.


title: Provedbena odluka Komisije (EU) 2016/2276 оd 15. prosinca 2016. o istovrijednosti regulatornog okvira za središnje druge ugovorne strane u Brazilu u skladu s Uredbom (EU) br. 648/2012 Europskog parlamenta i Vijeća

text:
               16.12.2016

               HR

               Službeni list Europske unije

               L 342/61

         PROVEDBENA ODLUKA KOMISIJE (EU) 2016/2276
   оd 15. prosinca 2016.
   o istovrijednosti regulatornog okvira za središnje druge ugovorne strane u Brazilu u skladu s Uredbom (EU) br. 648/2012 Europskog parlamenta i Vijeća
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 648/2012 Europskog parlamenta i Vijeća od 4. srpnja 2012. o OTC izvedenicama, središnjoj drugoj ugovornoj strani i trgovinskom repozitoriju (1), a posebno članak 25. stavak 6.,
   budući da:

               (1)

               Postupkom priznavanja središnjih drugih ugovornih strana s poslovnim nastanom u trećim zemljama, koji je utvrđen člankom 25. Uredbe (EU) br. 648/2012, cilj je središnjim drugim ugovornim stranama koje imaju poslovni nastan i odobrenje za rad u trećim zemljama čiji su regulatorni standardi istovrijedni onima utvrđenima tom Uredbom omogućiti pružanje usluga poravnanja članovima sustava poravnanja s poslovnim nastanom u Uniji odnosno pružanje tih usluga na mjestima trgovanja čiji je poslovni nastan u Uniji. Taj postupak priznavanja i odluke o istovrijednosti koje iz njega proizlaze pridonose stoga ostvarenju glavnog cilja Uredbe (EU) br. 648/2012, odnosno smanjenju sistemskog rizika uključivanjem sigurnih i pouzdanih središnjih drugih ugovornih strana za poravnanje ugovora o OTC izvedenicama, uključujući središnje druge ugovorne strane koje imaju poslovni nastan i odobrenje za rad u trećoj zemlji.

               (2)

               Kako bi se pravni sustav treće zemlje smatrao istovrijednim pravnom sustavu Unije u pogledu središnjih drugih ugovornih strana, značajan ishod primjenjivih pravnih i nadzornih sustava trebao bi biti istovrijedan zahtjevima Unije u pogledu regulatornih ciljeva koji se njima ostvaruju. Stoga je svrha procjene istovrijednosti provjeriti osigurava li se pravnim i nadzornim sustavima Brazila da središnje druge ugovorne strane s poslovnim nastanom i odobrenjem za rad u toj trećoj zemlji ne izlažu članove sustava poravnanja ni mjesta trgovanja s poslovnim nastanom u Uniji razini rizika višoj od one kojoj bi ih izložile središnje druge ugovorne strane koje imaju odobrenje za rad u Uniji te da stoga ne predstavljaju neprihvatljive razine sistemskog rizika u Uniji. Pritom bi stoga u obzir osobito trebalo uzeti znatno niže rizike koji su svojstveni poslovima poravnanja koji se obavljaju na financijskim tržištima koja su manja od financijskog tržišta Unije.

               (3)

               U skladu s člankom 25. stavkom 6. Uredbe (EU) br. 648/2012, kako bi se odredilo da su pravni i nadzorni sustavi treće zemlje u pogledu središnjih drugih ugovornih strana s odobrenjem za rad u toj trećoj zemlji istovrijedni onima utvrđenima u toj Uredbi, moraju biti ispunjena tri uvjeta.

               (4)

               U skladu s prvim uvjetom, središnje druge ugovorne strane s odobrenjem za rad u trećoj zemlji moraju ispunjavati pravno obvezujuće zahtjeve koji su istovrijedni zahtjevima utvrđenima u glavi IV. Uredbe (EU) br. 648/2012.

               (5)

               Pravno obvezujući zahtjevi Brazila za središnje druge ugovorne strane s odobrenjem za rad u toj trećoj zemlji obuhvaćaju Zakon 10214 od 27. ožujka 2001. i rezolucije Nacionalnog monetarnog vijeća, okružnice koje je izdala Središnja banka Brazila te upute koje je izdalo Povjerenstvo za vrijednosne papire i burzu Brazila donesene u skladu s navedenim zakonom. Konkretno, Rezolucijom 2882, kako je izmijenjena Rezolucijom 3081, uređuju se aktivnosti klirinških kuća i pružatelja usluga poravnanja, utvrđuju se načela koja se primjenjuju na funkcioniranje klirinških kuća i pružatelja usluga poravnanja te se Središnja banka Brazila ovlašćuje da regulira, izdaje odobrenja i nadzire klirinške kuće i pružatelje usluga poravnanja.

               (6)

               Klirinške kuće i pružatelji usluga poravnanja s poslovnim nastanom u Brazilu moraju od Središnje banke Brazila dobiti odobrenje za pružanje usluga poravnanja. Pri razmatranju izdavanja odobrenja za rad kao klirinška kuća ili pružatelj usluga poravnanja Središnja banka Brazila mora uzeti u obzir stabilnost, normalno funkcioniranje i poboljšanje brazilskog sustava plaćanja. Isto tako, Središnja banka Brazila može prije izdavanja takvog odobrenja ili nakon toga pobliže odrediti „uvjete koje smatra primjerenima” na temelju stabilnosti financijskog sustava, rizika i učinkovitosti klirinških kuća i pružatelja usluga poravnanja. Klirinške kuće koje upravljaju sistemski važnim sustavom koji uzrokuje rizike za stabilnost i neometano funkcioniranje brazilskog financijskog sustava, što Središnja banka Brazila treba odrediti ovisno o obujmu i prirodi sustava poravnanja, mogu podlijegati različitim pravilima u odnosu na ostale klirinške kuće i pružatelje usluga poravnanja.

               (7)

               Središnja banka Brazila donijela je različite mjere u cilju provedbe Rezolucije 2882 i osiguravanja usklađenosti klirinških kuća i pružatelja usluga poravnanja s vrijednostima, načelima i pravilima primjenjivima na sustav plaćanja. Konkretno, Okružnica 3057 sadržava detaljna pravila za funkcioniranje klirinških kuća i pružatelja usluga poravnanja te se njome utvrđuje više zahtjeva koje oni moraju ispunjavati, uključujući kapitalne zahtjeve, standarde transparentnosti, mjere kontrole rizika i operativne zahtjeve. Središnja banka Brazila izdala je priopćenje br. 25097 o donošenju načela za infrastrukture financijskih tržišta koja su u travnju 2012. objavili Odbor za platni sustav i sustav namire (2) i Međunarodna organizacija nadzornih tijela za vrijednosne papire, čime Središnja banka Brazila u svojem nadzoru i kontroli klirinških kuća i pružatelja usluga poravnanja primjenjuje načela za infrastrukture financijskih tržišta.

               (8)

               U skladu s Okružnicom 3057 klirinške kuće i pružatelji usluga poravnanja moraju donijeti unutarnja pravila i postupke za osiguravanje usklađenosti sa svim relevantnim zahtjevima kojima moraju biti obuhvaćeni svi relevantni aspekti povezani s njihovim funkcioniranjem, uključujući mehanizme zaštite za upravljanje kreditnim, likvidnosnim i operativnim rizicima. U okviru postupka izdavanja odobrenja ta se unutarnja pravila i postupci podnose Središnjoj banci Brazila koja ih prva procjenjuje. Osim toga Središnja banka Brazila mora odobriti i značajne promjene unutarnjih pravila i postupaka. O svim ostalim promjenama unutarnjih pravila i postupaka koje nisu značajne mora se obavijestiti Središnja banka Brazila u roku od 30 dana nakon uvođenja promjena te Središnja banka Brazila može na njih uložiti prigovor.

               (9)

               Pravno obvezujući zahtjevi koji se primjenjuju na središnje druge ugovorne strane s odobrenjem za rad u Brazilu raspoređeni su stoga na dvije razine. Ključnim načelima sadržanima u Zakonu 10214 te rezolucijama, okružnicama i uputama donesenima u skladu s njime utvrđeni su visoki standardi s kojima klirinške kuće i pružatelji usluga poravnanja moraju biti usklađeni kako bi dobili odobrenje za pružanje usluga poravnanja u Brazilu (zajedno: „primarna pravila”). Ta su primarna pravila prva razina pravno obvezujućih zahtjeva u Brazilu. Da bi dokazali usklađenost s primarnim pravilima, klirinške kuće i pružatelji usluga poravnanja moraju svoja unutarnja pravila i postupke dostaviti Središnjoj banci Brazila te ih ona mora odobriti ili ne uložiti prigovor na njih. Ta unutarnja pravila i postupci čine drugu razinu pravno obvezujućih zahtjeva u Brazilu te moraju sadržavati iscrpne pojedinosti o tome na koji će način klirinške kuće i pružatelji usluga poravnanja ispuniti te standarde. Središnja banka Brazila procijenit će usklađenost klirinških kuća i pružatelja usluga poravnanja s tim standardima i načelima za infrastrukture financijskih tržišta. Nakon što Središnja banka Brazila izda odobrenje, unutarnja pravila i postupci postaju pravno obvezujući za klirinške kuće i pružatelje usluga poravnanja.

               (10)

               Pri procjeni istovrijednosti pravnih i nadzornih sustava koji se primjenjuju na klirinške kuće i pružatelje usluga poravnanja u Brazilu u obzir bi trebalo uzeti mjeru u kojoj se rizik kojem su izloženi članovi sustava poravnanja i mjesta trgovanja s poslovnim nastanom u Uniji smanjuje zbog njihova sudjelovanja u tim subjektima. Smanjenje rizika ovisi o razini rizika svojstvenoj poslovima poravnanja koje obavlja predmetna središnja druga ugovorna strana, što ovisi o veličini financijskog tržišta na kojem posluje te o primjerenosti pravnih i nadzornih sustava koji se primjenjuju na središnje druge ugovorne strane radi smanjenja razine rizika. Kako bi se postigla istovrijedna mjera smanjenja rizika, stroži su zahtjevi za smanjenje rizika potrebni za središnje druge ugovorne strane koje posluju na većim financijskim tržištima kojima je svojstvena veća razina rizika nego u slučaju središnjih drugih ugovornih strana koje posluju na manjim financijskim tržištima kojima je svojstvena manja razina rizika.

               (11)

               Financijsko tržište na kojem klirinške kuće i pružatelji usluga poravnanja s poslovnim nastanom u Brazilu obavljaju poslove poravnanja znatno je manje od onih na kojima posluju središnje druge ugovorne strane s poslovnim nastanom u Uniji. Tijekom zadnje tri godine ukupna vrijednost transakcija izvedenicama poravnanih u Brazilu činila je manje od 3 % ukupne vrijednosti transakcija izvedenicama poravnanih u Uniji. Stoga se članovi sustava poravnanja i mjesta trgovanja s poslovnim nastanom u Uniji sudjelovanjem u klirinškim kućama i pružateljima usluga poravnanja izlažu znatno nižim rizicima nego u slučaju sudjelovanja u središnjim drugim ugovornim stranama s odobrenjem za rad u Uniji.

               (12)

               Pravni i nadzorni sustavi koji se primjenjuju na klirinške kuće i pružatelje usluga poravnanja s poslovnim nastanom u Brazilu mogu se stoga smatrati istovrijednima ako su primjereni za smanjivanje te niže razine rizika. Primarnim pravilima koja se primjenjuju na klirinške kuće i pružatelje usluga poravnanja i koja su dopunjena njihovim unutarnjim pravilima i postupcima kojima se zahtijeva usklađenost s načelima za infrastrukture financijskih tržišta, smanjuje se niža razina rizika koja postoji u Brazilu i postiže se mjera smanjenja rizika koja je istovrijedna onoj koja se nastoji postići Uredbom (EU) br. 648/2012.

               (13)

               Stoga bi trebalo zaključiti da se pravnim i nadzornim sustavima Brazila osigurava da klirinške kuće i pružatelji usluga poravnanja s odobrenjem za rad u toj trećoj zemlji poštuju pravno obvezujuće zahtjeve koji su istovrijedni zahtjevima utvrđenima u glavi IV. Uredbe (EU) br. 648/2012.

               (14)

               U skladu s drugim uvjetom iz članka 25. stavka 6. Uredbe (EU) br. 648/2012 pravnim i nadzornim sustavima Brazila koji se odnose na središnje druge ugovorne strane s odobrenjem za rad u toj trećoj zemlji mora se omogućiti djelotvoran nadzor i izvršenje na kontinuiranoj osnovi u pogledu tih središnjih drugih ugovornih strana.

               (15)

               Središnja banka Brazila kontinuirano prati usklađenost klirinških kuća i pružatelja usluga poravnanja s pravno obvezujućim zahtjevima koji se na njih primjenjuju. Ona ima, uz to, više načina za osiguravanje te usklađenosti. Konkretno, Središnja banka Brazila ima ovlast zatražiti informacije od klirinških kuća i pružatelja usluga poravnanja, izdavati im upozorenja i zatražiti od njih da, prema potrebi, uvedu određene izmjene u svoja pravila. Osim toga, Središnja banka Brazila može izreći i novčane kazne za svako kršenje od strane klirinških kuća i pružatelja usluga poravnanja pravno obvezujućih zahtjeva koji se na njih primjenjuju te ima ovlast i za povlačenje njihova odobrenja za rad.

               (16)

               Stoga bi trebalo zaključiti da klirinške kuće i pružatelji usluga poravnanja s odobrenjem za rad u Brazilu podliježu djelotvornom nadzoru i izvršenju na kontinuiranoj osnovi.

               (17)

               U skladu s trećim uvjetom iz članka 25. stavka 6. Uredbe (EU) br. 648/2012 pravni i nadzorni sustav Brazila mora uključivati djelotvoran istovrijedan sustav za priznavanje središnjih drugih ugovornih strana koje imaju odobrenje za rad u skladu s pravnim sustavima trećih zemalja („središnje druge ugovorne strane trećih zemalja”).

               (18)

               Središnje druge ugovorne strane s odobrenjem za rad u trećoj zemlji čijim se pravnim i nadzornim sustavom osiguravaju mjere slične onima osiguranima pravnim i nadzornim sustavom primjenjivim u Brazilu, u kojoj se poštuju načela za infrastrukture financijskih tržišta, koja ima istovrijedne propise o sprečavanju pranja novca i u kojoj središnje druge ugovorne strane podliježu djelotvornom nadzoru, mogu pružati usluge u Brazilu. Za priznavanje je potrebno i sklapanje sporazuma o suradnji između Središnje banke Brazila i nadležnog tijela treće zemlje središnje druge ugovorne strane koja je podnijela zahtjev.

               (19)

               Stoga bi trebalo zaključiti da je pravnim i nadzornim sustavima Brazila predviđen djelotvoran istovrijedan sustav priznavanja središnjih drugih ugovornih strana trećih zemalja.

               (20)

               Ova se Odluka temelji na pravno obvezujućim zahtjevima koji se odnose na klirinške kuće i pružatelje usluga poravnanja koji su primjenjivi u Brazilu u trenutku donošenja ove Odluke. Komisija bi trebala nastaviti redovito pratiti razvoj pravnog i nadzornog okvira za klirinške kuće i pružatelje usluga poravnanja i ispunjavanje uvjeta na temelju kojih je donesena ova Odluka.

               (21)

               Redovitim preispitivanjem pravnih i nadzornih sustava koji se u Brazilu primjenjuju na središnje druge ugovorne strane s odobrenjem za rad u toj trećoj zemlji ne bi se smjela dovoditi u pitanje mogućnost da Komisija bilo kada izvan razdoblja općeg preispitivanja provede posebno preispitivanje ako zbog relevantnih događanja mora ponovno procijeniti istovrijednost odobrenu ovom Odlukom. Na temelju takve ponovne procjene ova bi se Odluka mogla staviti izvan snage.

               (22)

               Mjere predviđene ovom Odlukom u skladu su s mišljenjem Europskog odbora za vrijednosne papire,

         DONIJELA JE OVU ODLUKU:
   Članak 1.
   Za potrebe članka 25. stavka 6. Uredbe (EU) br. 648/2012 pravni i nadzorni sustavi Brazila, koji se sastoje od Zakona 10214 te rezolucija, okružnica i uputa koje su donesene u skladu s tim zakonom, kako su dopunjeni priopćenjem br. 25097 o donošenju načela za infrastrukture financijskih tržišta za nadzor aktivnosti središnjih drugih ugovornih strana koje sudjeluju u brazilskom sustavu plaćanja, i koji se primjenjuju na klirinške kuće i pružatelje usluga poravnanja, smatraju se istovrijednima zahtjevima utvrđenima Uredbom (EU) br. 648/2012.
   Članak 2.
   Ova Odluka stupa na snagu dvadesetog dana od dana objave u Službenom listu Europske unije.

      Sastavljeno u Bruxellesu 15. prosinca 2016.

            Za Komisiju

            Predsjednik

         Jean-Claude JUNCKER

      (1)  SL L 201, 27.7.2012., str. 1.

      (2)  Od 1. rujna 2014. Odbor za platni sustav i sustav namire promijenio je naziv u Odbor za platne i tržišne infrastrukture.